Petrík, Simona, poslankyňa NR SR (2017-05-18):
Ďakujem veľmi pekne. Vážená pani predsedajúca, vážené kolegyne poslankyne, kolegovia poslanci, ktorí tu dnes ste, prichádzam s návrhom, ktorý som mala pripravený už dlhšie, ale náhoda chcela, že som ho podala práve v čase, keď ho predstavila aj Európska komisia. Ide o otcovskú dovolenku. Európska komisia približne pred dvoma týždňami pri predstavení princípov európskeho piliera sociálnych práv ponúkla aj prvé konkrétne návrhy sociálnych opatrení, ktoré by mali byť garantované v celej Európskej únii. Prioritou Európskej komisie je totiž posilnenie sociálneho rozmeru Európskej únie. Preto bude monitorovať, aký bude progres v sociálnych právach vo všetkých krajinách, a teda aj u nás na Slovensku. Jedným z prvých konkrétnych návrhov je zavedenie platenej otcovskej dovolenky v rozsahu aspoň 10 dní. V čase zverejnenia tohto zámeru Európskou komisiou som už mala svoj návrh podaný v Národnej rade. Logicky teda prišla aj reakcia ministerstva práce. Minister Richter sa o mojom návrhu vyjadril pozitívne, keďže to bol aj návrh Európskej komisie, čo už iné mu, všakže, ostávalo. Prijal ho za vlastný a počíta už s ním aj pri svojich prejavoch či už v diskusných politických reláciách, alebo v reportážach. Môj návrh, ktorý vám teraz predkladám, presadzuje to isté, čo návrh Európskej komisie, a je plne v súlade s ním. Navrhujem 14 voľných a platených dní pre otcov počas šestonedelia matky, ktoré budú hradené zo sociálneho poistenia rovnakým mechanizmom, ako je hradená materská dovolenka. Dnes už síce otcovia nárok na 28 týždňov materskej majú, no nemôžu si ju vziať počas doby, keď je na materskej matka dieťaťa. Otec je práve v čase hneď po narodení potomka v podstate najviac potrebný. Môže totiž pomôcť matke v období, kedy je ona čerstvo po pôrode, môže ho využiť napríklad na obehanie všetkých papierovačiek súvisiacich s narodením dieťaťa, či so žiadaním príspevkov, na ktoré majú nárok deti alebo ich rodičia. Podľa môjho návrhu by získal nárok na dva týždne plateného voľna navyše počas šestonedelia otec a rovnako ako matke by mu Sociálna poisťovňa zaplatila tieto dva týždne 75 % mzdy. Tento aspekt môjho návrhu považujem za kľúčový, aby bola teda otcovská dovolenka poberateľovi platená alebo plne hradená zo sociálneho poistenia. Objavili sa totiž obavy zamestnávateľov, že ako aj pri iných sociálnych balíčkoch, aby sa nestalo, že vláda zavedie na prvý pohľad prospešné opatrenie, ale nakoniec ho zaplatia zase zamestnávatelia. Ak by bola otcovská hradená zo sociálneho poistenia, zamestnávatelia by sa k zavedeniu otcovskej dovolenky podľa prieskumu Podnikateľskej aliancie Slovenska postavili kladne. Poďme si teda povedať, prečo je zavedenie otcovskej dovolenky tak univerzálne prijímané väčšinou štátov Európskej únie a prečo by to mal byť štandard aj u nás. Mnohými štúdiami je dokázané, že otcovská dovolenka je prospešná hneď dvakrát. Okrem toho, že pomáha rodinám, pomáha aj samotnej ekonomike krajiny. A akým spôsobom? Čo sa týka podpory rodín, je to predovšetkým praktická pomoc, pretože rodina, ktorej sa narodí dieťa, by mala byť v týchto momentoch spolu, a to hneď z niekoľkých dôvodov. V prvých dňoch po pôrode sa matke určite zíde pomoc partnera či už pri starostlivosti o staršie deti počas jej pobytu v pôrodnici, alebo pri zdieľaní domácich prác, úplne klasicky dennodenných vecí, alebo aj pri vybavovaní spomínaných dokumentov a úradných záležitostí, o ktorých som hovorila. Otcovia sa v momentoch, keď sa im narodí potomok, len sotva sústredia v práci a aj tak si potom berú dovolenky, ktoré im potom chýbajú inde. Určite to aj sami poznáte tí, ktorí ste otcovia. Ďalší spôsob, akým otcovská dovolenka zlepšuje situáciu rodín, je budovanie vzťahu medzi otcom a dieťaťom. To je takisto jedna z veľmi dôležitých vecí. Výskum OECD ukázal, že otcovská dovolenka vedie aj po jej skončení k vyššej angažovanosti otcov v starostlivosti o ich deti. Otcovia, ktorí sa podieľajú viac na výchove svojich potomkov, majú tiež preukázateľne lepšie fyzické a mentálne zdravie a vykazujú vyššiu spokojnosť oproti otcom, ktorí sa na výchove a starostlivosti svojich detí podieľajú menej. Aj keď sa to na prvý pohľad nezdá, otcovská dovolenka pomáha aj ekonomike krajiny, ako som hovorila. Odstraňuje totiž dôvody diskriminácie žien s malými deťmi na trhu práce, čím sa potom prirodzene kompenzujú finančné náklady na toto sociálne opatrenie. Zdieľanie rodičovských povinností zmazáva znevýhodnenie žien na trhu práce. Ak si dovolenku po narodení dieťaťa môže vziať otec rovnako ako matka a budú tak aj konať, zamestnávateľ nebude znevýhodňovať ženy v reprodukčnom veku alebo ženy s malými deťmi oproti mužským uchádzačom. Práve pokles zamestnanosti žien počas obdobia rodičovstva je na Slovensku oveľa väčší ako v iných krajinách Európskej únie, čo poškodzuje finančnú situáciu mladých rodín a takisto aj kariérne vyhliadky žien a vedie k feminizácii chudoby. Ďalším a posledným dôvodom, ktorý by som vám, milé kolegyne a kolegovia, rada dala do pozornosti, je trend vo vyspelých krajinách, ktorý by sme podľa môjho názoru mali nasledovať. Možnosť platenej otcovskej dovolenky po narodení dieťaťa dnes majú otcovia vo viac ako polovici krajín Európskej únie, 10 dní je momentálne priemerná dĺžka platenej otcovskej dovolenky v EÚ a v krajinách OECD je to priemerne 7 dní. A ešte jeden fakt, majú ju aj zavedené všetky krajiny V4 okrem nás. Viaceré štáty kombinujú zavedenie špecifického voľna pre otcov aj s inými iniciatívami. Mne sa veľmi páči opäť Česká republika, ktorá zaviedla vo svojom prorodinnom balíčku jednotýždňovú otcovskú platenú dovolenku s tým, že je tam 70 % náhrada predchádzajúceho príjmu, ktorú si otec môže vyčerpať do tých prvých šiestich týždňov veku dieťaťa, a zároveň s tým rozbehla verejnú sociálnu kampaň na podporu otcovstva. To je niečo, čo som zatiaľ u nás ešte nevidela, kampaň, osveta, nič také. Aj naše ministerstvo práce a jeho odborné kapacity vo svojich odborných publikáciách dlhodobo odporúčajú, aby bola otcovská dovolenka zavedená aj u nás. A preto ten správny čas je práve dnes, keď sa ekonomike darí. Milé kolegyne, kolegovia, práve pre toto všetko by som vás rada poprosila o podporu môjho zákona, ktorý je vecne v súlade s cieľmi Európskej únie, ale aj samotnej vlády Slovenskej republiky. Ďakujem.